CELEX: 32018D0106(01)
Language: hu
Date: 2018-01-05 00:00:00
Title: A Bizottság végrehajtási határozata (2018. január 5.) az 1308/2013/EU európai parlamenti és tanácsi rendelet 105. cikke szerinti, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről (Haut-Montravel [OEM])

6.1.2018   
            
            
               HU
            
            
               Az Európai Unió Hivatalos Lapja
            
            
               C 4/7
            
         A BIZOTTSÁG VÉGREHAJTÁSI HATÁROZATA
   (2018. január 5.)
   az 1308/2013/EU európai parlamenti és tanácsi rendelet 105. cikke szerinti, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről
   (Haut-Montravel [OEM])
   (2018/C 4/04)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
   mivel:
   
               (1)
            
            
               Franciaország az 1308/2013/EU rendelet 105. cikkének megfelelően az „Haut-Montravel” elnevezéshez tartozó termékleírás módosítására irányuló kérelmet nyújtott be.
            
         
               (2)
            
            
               A Bizottság megvizsgálta a kérelmet, és úgy ítélte meg, hogy az 1308/2013/EU rendelet 93–96. cikkében, 97. cikke (1) bekezdésében, valamint 100., 101. és 102. cikkében meghatározott feltételek teljesültek.
            
         
               (3)
            
            
               Az 1308/2013/EU rendelet 98. cikke szerinti felszólalási nyilatkozat benyújtásának lehetővé tétele érdekében az „Haut-Montravel” elnevezéshez tartozó termékleírás módosítása iránti kérelmet közzé kell tenni az Európai Unió Hivatalos Lapjában,
            
         A KÖVETKEZŐKÉPPEN HATÁROZOTT:
   Egyetlen cikk
   Az „Haut-Montravel” (OEM) elnevezéshez tartozó termékleírás módosítására irányuló, az 1308/2013/EU rendelet 105. cikkének megfelelően benyújtott kérelem e határozat mellékletében található.
   Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy a termékleírásnak az e cikk első bekezdésében említett módosítása ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
   
      Kelt Brüsszelben, 2017. január 5-én.
      
         
            a Bizottság részéről
         
         Phil HOGAN
         
            a Bizottság tagja
         
      
   
   
      (1)  HL L 347., 2013.12.20., 671. o.
   
   
      MELLÉKLET
      
         „HAUT-MONTRAVEL”
      
      
         PDO-FR-A0152-AM01
      
      
         A kérelem benyújtásának időpontja: 2014. szeptember 15.
      
      A TERMÉKLEÍRÁS MÓDOSÍTÁSÁRA IRÁNYULÓ KÉRELEM
      1.   A módosításra vonatkozó szabályok
      
      Az 1308/2013/EU rendelet 105. cikke – Nem kisebb jelentőségű módosítás
      2.   A módosítás leírása és indokolása
      
      2.1.   Az előállítás földrajzi területe
      
      A termékleírás I. fejezetének IV. szakaszában bemutatott földrajzi terület a következő 8 településsel egészül ki: Bonneville-et-Saint-Avit-de-Fumadières, Lamothe-Montravel, Montcaret, Montazeau, Montpeyroux, Saint-Méard-de-Gurçon, Saint-Michel-de-Montaigne, Saint-Vivien. E települések, amelyek az OEM „Côtes de Montravel” előállítási területének is részét képezik, az eredetileg az „Haut-Montravel” OEM számára körülhatárolt előállítási területével megegyező talajtani és éghajlati jellemzőkkel és az ott találhatókhoz hasonló szőlőfajtákkal rendelkezik. E módosítás az előállítási feltételek változásával függ össze, és az a célja, hogy hangsúlyosabbá tegye az „Haut-Montravel” OEM-mel ellátott fehérborok likőrös jellegét.
      E módosítások összhangban állnak a „Côtes de Montravel” OEM termékleírását illetően tett módosításokkal. Mostantól a két OEM területei átfedik egymást, azonban a termékek különböznek: a „Côtes de Montravel” OEM borai félédes fehérborok. Ez lehetővé teszi a két különböző OEM-hez tartozó borok egyértelműbb elkülönítését.
      Mivel a földrajzi területhez csatolt települések korábban a földrajzi terület közvetlen szomszédságában lévő területhez tartoztak, ez utóbbi terület módosításra került annak érdekében, hogy a szóban forgó települések már ne szerepeljenek benne (a termékleírás I. fejezet IV. szakaszának 3. pontja).
      Az I. fejezet IV. szakaszának 2. pontjában feltüntetésre került az az időpont, amikor az illetékes nemzeti hatóság jóváhagyta az előállítás újonnan meghatározott földrajzi területén található, parcellákra osztott körülhatárolt terület módosítását. E pont nem érinti az egységes dokumentumot.
      2.2.   Kapcsolat az eredettel
      
      Az eredettel való kapcsolat, amely a termékleírás X. szakaszában szerepel, a termékleírásban végrehajtott módosításoknak megfelelően módosításra kerül.
      A kapcsolatnak az egységes dokumentum 7. pontjában szereplő összefoglalása a fentieknek megfelelően és az e-Ambrosia alkalmazásban megengedett maximális karakterszám figyelembevételével átdolgozásra került.
      2.3.   Szövegezési változtatások
      
      
                  —
               
               
                  Az I. fejezet VI. szakaszának 1.b) pontjában a „rügy” szó helyébe a „termőrügy” szó lép: a megfogalmazás kiigazításáról van szó, amely nem módosítja az eredeti szöveg értelmét.
                  Az egységes dokumentum vonatkozó pontja ennek megfelelően módosul: a „10 rügy” kifejezés helyébe a „10 termőrügy” kifejezés lép.
               
            
                  —
               
               
                  Az I. fejezet átmeneti intézkedésekről szóló XI. szakaszában a 2. pont „Analitikai előírások – összes alkoholtartalom térfogatszázalékban” törlésre kerül, mivel ez a rendelkezés csak a 2011. évig bezárólag volt hatályban.
               
            A megfogalmazás olyan kiigazításáról van szó, amely nem érinti az egységes dokumentumot.
      2.4.   Hozamok
      
      
                  —
               
               
                  A termékleírás I. fejezete VIII. szakaszának 1. pontjában a hozamokra vonatkozó rendelkezések módosításra kerülnek: a hozam 50 hl-ről 25 hl-re, a hozamkorlát pedig 60 hl-ről 30 hl-re csökken hektáronként.
                  Az egységes dokumentum 5.b) pontja ennek megfelelően módosul.
               
            
                  —
               
               
                  Az I. fejezet VI. szakaszának 1.d) pontjában a parcella maximális átlagos terhelése módosításra kerül: a hozamokra vonatkozó módosítással összhangban 8 000 kg/ha-ról 7 000 kg/ha-ra csökken.
                  E módosítás nem érinti az egységes dokumentumot.
               
            
                  —
               
               
                  A termékleírás VIII. szakasza egy 4. ponttal egészül ki, amelynek értelmében ugyanazon szőlőtermő területek esetében lehetőség van az „Haut-Montravel” ellenőrzött eredetmegjelölés és a „Côtes de Montravel” eredetmegjelölés egyidejű használatára.
                  Ezzel összefüggésben a „Côtes de Montravel” ellenőrzött eredetmegjelöléssel összefüggésben bejelentett mennyiség nem haladhatja meg a „Côtes de Montravel” eredetmegjelöléssel összefüggésben engedélyezett éves terméshozam és az „Haut-Montravel” eredetmegjelöléssel összefüggésben bejelentett éves terméshozam különbözetének egy „k” együtthatóval történő megszorzásával kapott összeget. E „k” együttható megegyezik a „Côtes de Montravel” eredetmegjelöléssel összefüggésben engedélyezett éves hozamnak az „Haut-Montravel” eredetmegjelöléssel összefüggésben engedélyezett éves hozamhoz viszonyított hányadosával.
                  E módosítás nem érinti az egységes dokumentumot.
               
            A termelési feltételek módosítása összhangban áll azzal a szándékkal, hogy az „Haut-Montravel” bort még inkább túlérett szőlő kézzel, szemenként végzett szüreteléséből származó édes, likőrszerű borként azonosítsák.
      2.5.   A szőlő érettsége és analitikai előírások
      
      
                  —
               
               
                  A termékleírás I. fejezete VII. szakaszának 1. pontjában a szüretelésre vonatkozó előírások módosításra kerülnek annak pontosítása érdekében, hogy a szőlők túléretten kerülnek szüretelésre, nemes penésszel bevonva vagy anélkül.
               
            
                  —
               
               
                  A szöveg kiegészül azzal, hogy a szőlők szüretelése manuálisan, a szemek több alkalommal történő átválogatása útján történik.
               
            
                  —
               
               
                  A termékleírás I. fejezete VII. szakaszának 2. pontjában a szőlő érettségére vonatkozó rendelkezések esetében a határértékek emelésre kerülnek: a szőlő cukortartalma, valamint a térfogatszázalékban kifejezett természetes és minimális tényleges alkoholtartalom módosul: a vonatkozó értékek 198 g/l-ről 255 g/l-re, 12,5 %-ról 17 %-ra, illetve 10,5 %-ról 12 %-ra nőnek.
               
            
                  —
               
               
                  Az egységes dokumentum 3. pontja a minimális tényleges alkoholtartalom és a térfogatszázalékban kifejezett minimális természetes alkoholtartalom vonatkozásában módosításra kerül.
               
            
                  —
               
               
                  Az I. fejezet IX. szakaszának az analitikai előírásokra vonatkozó b) pontjában az erjeszthetőcukor-tartalom a 25 és 51 g/l közötti értékről 85 g/l-re nő.
               
            
                  —
               
               
                  A termékleírás azzal az eltérésként előírt kitétellel is kiegészül, amely szerint a boroknak a csomagolást megelőzően (nem palackozott borok) a fogyasztóvédelemért és a mezőgazdaságért felelős miniszterek közös rendeletében meghatározott illósavtartalommal kell rendelkezniük.
               
            A termelési feltételek módosítása összhangban áll azzal a szándékkal, hogy az „Haut-Montravel” bort még inkább túlérett szőlő kézzel, szemenként végzett szüreteléséből származó édes, likőrszerű borként azonosítsák.
      2.6.   Szőlőfajták és házasítás
      
      
                  —
               
               
                  Az I. fejezet V. szakaszának a szőlőgazdaságban termeszthető különféle szőlőfajták arányáról szóló 2. pontja a következő szöveggel egészül ki: „a Sémillon B szőlőfajta arányának az ültetvényen telepített szőlők legalább 50 %-át kell kitennie”; E szőlőfajta, amely a termőövezet legjellemzőbb szőlőfajtája, az előállítási területre jellemző óceáni éghajlat hatására kifejezetten hajlamos a túlérésre.
                  E módosítás nem érinti az egységes dokumentumot.
               
            
                  —
               
               
                  Az I. fejezet IX. szakaszának 1.a) pontjában a szőlőfajták házasítására vonatkozó rendelkezések felülvizsgálatra kerültek annak pontosítása érdekében, hogy a Sémillon B szőlőfajta aránya legalább 50 %.
                  E módosítás nem érinti az egységes dokumentumot.
               
            E módosítások az „Haut-Montravel” OEM jellemzőinek meghatározását és a termék likőrős jellegének megerősítését szolgálják.
      2.7.   Borkészítési eljárások
      
      Az I. fejezet IX. szakaszának borászati eljárásokra vonatkozó 1.c) pontja megtiltja a borok alkoholtartalmának növelését az „Haut-Montravel” OEM-mel ellátott borok esetében.
      Az egységes dokumentum 4. pontja („Borászati eljárások”) ennek megfelelően módosul.
      2.8.   A borok fogyasztók számára történő értékesítése
      
      A termékleírás I. fejezete IX. szakaszának 4. pontja kiegészül a borkészítés időtartamával (a borkészítési időszak meghosszabbítása): a fogyasztóknak való értékesítésre szánt borok csak a szüretet követő év szeptemberének 1. napjától kezdődően kerülnek forgalomba.
      A termelési feltételek módosítása összhangban áll azzal a szándékkal, hogy az „Haut-Montravel” bort még inkább túlérett szőlő kézzel, szemenként végzett szüreteléséből származó édes, likőrszerű borként azonosítsák.
      E módosítás nem érinti az egységes dokumentumot.
      2.9.   Ellenőrzés
      
      Leírás és indokolás
      A termékleírás II. fejezetének a bejelentési kötelezettségekre vonatkozó I. szakasza módosításra kerül.
      A termeléstől való elállást bejelentő nyilatkozat benyújtásának határideje módosításra kerül annak érdekében, hogy a határidő a szüret megkezdése előtti időpontra essen.
      A visszavonási nyilatkozat törlésre kerül.
      A termékleírás II. fejezetének a nyilvántartás vezetésére vonatkozó II. szakasza módosításra kerül annak érdekében, hogy tartalmazza a napi hozam nyilvántartására vonatkozó kötelezettséget. E módosítás a leszüretelt parcellák helyrajzi számának, a szüret dátumának, a leszüretelt szőlőmennyiségnek és a szőlő cukortartalmának a nyilvántartására irányul.
      A termékleírás III. fejezetének I. szakaszában a legfontosabb ellenőrizendő pontokat összefoglaló táblázat kiegészítésre került, hogy az tartalmazzon egy, a kézzel, a szemek több alkalommal történő átválogatásával végzett szüretelés ellenőrzésére vonatkozó pontot.
      Ezek a termékleírás ellenőrzésére irányuló módosítások nem érintik az egységes dokumentumot.
      EGYSÉGES DOKUMENTUM
      1.   Elnevezés(ek)
      
      Haut-Montravel
      2.   A földrajzi árujelző típusa
      
      OEM – oltalom alatt álló eredetmegjelölés
      3.   A szőlőből készült termékek kategóriái
      
      
               
                  1.
               
               
                  Bor
               
            4.   A bor(ok) leírása
      
      Az „Haut-Montravel” OEM eredetmegjelöléssel ellátott borok nagy koncentrációjú finom és édes fehérborok. Az „édes” karakterük különösen akkor nyilvánul meg, amikor a szőlő a „nemes rothadás” (botrytis cinerea) állapotába kerül. Érésre való képességük kitűnő. Ezen édes fehérborok erjeszthetőcukor-tartalma kitűnő (cukortartalom> 85 g/l), telt ízzel és a párolt és cukrozott gyümölcsök aromájával, illetve alkalmanként mézes jegyekkel rendelkeznek.
      Az alkoholtartalom növelése nem engedélyezett. Térfogatszázalékban kifejezett minimális természetes alkoholtartalom = 17 %.
      Minimális tényleges alkoholtartalom (térfogatszázalék): 12 %
      A borok – a vonatkozó előírás alóli eltérést alkalmazva – a csomagolást megelőzően a fogyasztóvédelemért és a mezőgazdaságért felelős miniszterek közös rendeletében meghatározott illósavtartalommal rendelkeznek.
      5.   Borkészítési eljárások
      
      a)   
            Alapvető borászati eljárások
         
      
      
         Különleges borászati eljárás
      
      Az alkoholtartalom növelésére irányuló valamennyi eljárás alkalmazása tilos.
      A leszüretelt termés bármely olyan hőkezelése tilos, amely során a hőmérséklet –5 °C fölé emelkedik. Aszaló alagút és -kamra használata tilos. A fadarabok használata és a tannin hozzáadása szintén tilos. A fenti rendelkezéseken kívül a borok készítésénél alkalmazott borászati gyakorlatoknak meg kell felelniük a közösségi szinten és a mezőgazdasági törvénykönyvben meghatározott kötelezettségeknek.
      
         Művelési gyakorlat
      
      A szőlőültetvényeken a minimális ültetési sűrűség hektáronként 5 000 tőke.
      A sorok közötti távolság legfeljebb 2 méter lehet, míg az egy soron belül található szőlőtőkék közötti távolságnak legalább 0,80 méternek kell lennie.
      A szőlő metszése a következő technikák alkalmazásával történik: Guyot-metszés, Royat-kordonművelés vagy rövidre metszés („taille à cots”).
      Az egyes szőlőtőkéken legfeljebb 10 termőrügy lehet. Az öntözés tilos.
      b)   
            Maximális hozamok
         
      
      30 hektoliter hektáronként.
      6.   Körülhatárolt terület
      
      A szüret, valamint a borok erjesztése és készítése Dordogne megye következő településeinek területén zajlik: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien és Vélines.
      7.   Fontosabb borszőlőfajták
      
      
                   
               
               
                  Muscadelle B
               
            
                   
               
               
                  Semillon B
               
            
                   
               
               
                  Sauvignon gris G
               
            
                   
               
               
                  Sauvignon B
               
            8.   A kapcsolat(ok) leírása
      
      A „Montravel” ellenőrzött eredetmegjelölés földrajzi területe magában foglalja az „Haut-Montravel” ellenőrzött eredetmegjelölés földrajzi területét. A földrajzi terület, amelyet délről a Dordogne völgye, északról pedig a Landais erdői határolják, Dordogne megye nyugati területén található, és 13 települést foglal magában.
      Az „Haut-Montravel” földrajzi terület geomorfológiai szempontból meglehetősen szűk, táblás vidékből álló sajátos terület Bergeracois-ban. A La Lidoire és a Dordogne völgye fogja közre.
      A parcellákra osztott körülhatárolt terület legnagyobb részét az optimális szőlőminőség elérése érdekében nagy alapossággal kiválasztott, fennsíkon található, jó vízáteresztő képességgel rendelkező agyagos-meszes talajú parcellák és a teljes mértékben déli tájolású lejtők teszik ki. E szőlőparcellák ezenkívül sovány, kilúgozott talajjal rendelkeznek. Az agyagtartalmuk ugyanakkor megfelelő, így nem kell tartani a nyári szárazság hatásaitól.
      Mindez a művelési módok szigorú alkalmazását teszi szükségessé, amely a hektáronkénti 5 000 tőke minimális ültetési sűrűségben és a tőkénkénti alacsony leszüretelt mennyiségben nyilvánul meg. E szigorú művelés biztosítja a szőlő megfelelő és korai érettségét, amely lehetővé teszi a szőlő és különösen a régióra jellemző helyi szőlőfajták – mint a Muscadelle B, a Sauvignon B, a Sauvignon gris G –, illetve kiegészítő jelleggel az Ondenc B, de különösen az óceáni éghajlat hatására túlérésre hajlamos Sémillon B szőlőfajta kiváló sűrűségét.
      A szőlő sűrűségét természetes úton kell biztosítani. A hideg sűrítési technológia és az aszalási technikák alkalmazása tilos. Ugyanakkor a szőlő préselés előtti megőrzése érdekében a folyamatos prések és a lapátszivattyúval ellátott önürítő szüretelőkád használata tilos.
      Másrészt a Dordogne völgye és a Landais erdei által biztosított rendkívüli éghajlati viszonyok ősszel elősegítik a reggeli pára megjelenését, amelyet napsütéses délutánok követnek. Amennyiben ezek a feltételek rendelkezésre állnak, a szőlőtermelők szemenként válogatott, túlérett szőlőket szüretelnek, amelyek a botrytis cinerea jelenségének köszönhetően fellépő „nemes rothadás” révén cukorban igen gazdagok. Az így nyert borok nagy koncentrációjú, finom és édes fehérborok, amelyek erjeszthetőcukor-tartalma meghaladja a literenkénti 85 grammot, a térfogatszázalékban kifejezett összes alkoholtartalma pedig alkoholtartalom-növelés nélkül 14,5 % feletti. Az „édes” jellegű borok a terület jellemzőit érvényre juttató telt ízzel és a párolt és cukrozott gyümölcsök aromájával, illetve alkalmanként mézes jegyekkel rendelkeznek. Érésre való képességük kitűnő.
      A borászok tudása egy ősi – a maradványcukor felhasználásán és a borok megfelelő tartósításán alapuló – borkészítési hagyományban nyilvánul meg, amely lehetővé tette ezeknek a nem ritkán az előállítási területüktől távoli tájakon (elsősorban Észak-Európában) fogyasztott boroknak az előállítását.
      A filoxérát megelőzően a történetírás igen szűkszavú az „Haut-Montravel” borokat illetően, ugyanis általánosságban csak a „Montravel” borokra tesz utalást, azonban nem pontosítja, hogy száraz vagy erjeszthető cukrot tartalmazó borokról van-e szó.
      1903-ban Edouard FERET „Bergerac et ses vins” (Bergerac és borai) című művében részletes jegyzéket készít a bergerac-i borokról. A következőt írja: „Fougueyrolles, Nastringues, Saint-Antoine-de-Breuilh (és más) településeken a legjobb évjáratok versenyre kelnek Sainte-Foy boraival. Rengeteg finomsággal, lágysággal, édes ízzel és gyakran kellemes bukéval rendelkeznek.”
      A kizárólag üvegekben forgalmazott exkluzív termékek révén a borászok az idő során meg tudták mutatni a világnak, hogy tökéletesen értenek a szőlőültetvények műveléséhez és a borkészítéshez. E szakértelem révén az éghajlati kockázatok ellenére is kiváló minőségű édes fehérborokat tudtak előállítani.
      A számos rendezvény (mezőgazdasági kiállítás stb.) révén a „Montravel” név egyre inkább előtérbe kerül, ily módon biztosítva a Bergeracois rendkívüli területéhez kapcsolódó hírnév fennmaradását.
      9.   További alapvető feltételek
      
      A földrajzi terület közvetlen szomszédságában lévő terület
      Jogi keret:
      Nemzeti jogszabályok
      A további feltétel típusa:
      A körülhatárolt földrajzi területen való előállítás tekintetében biztosított eltérés
      A feltétel leírása:
      A borok készítése és érlelése tekintetében biztosított eltérés kapcsán meghatározott, közvetlen közelben lévő terület a következő települések területét foglalja magában:
      —   Dordogne megye: Bergerac, Le Fleix, Monfaucon, Saint-Laurent-des-Vignes.
      —   Gironde megye: Gardegan-et-Tourtirac, Gensac, Landerrouat, Les Lèveset-Thoumeyragues, Pineuilh, Saint-Avit-Saint-Nazaire és Saint-Emilion.
      A címkézésre vonatkozó egyedi szabályok
      Jogi keret:
      Nemzeti jogszabályok
      A további feltétel típusa:
      A címkézésre vonatkozó kiegészítő rendelkezések
      A feltétel leírása:
      Az „Haut-Montravel” ellenőrzött eredetmegjelöléssel ellátott borok címkéjén megadható a „Sud-Ouest” nagyobb földrajzi egység. E nagyobb földrajzi egység szerepelhet továbbá mindenféle prospektusban és tárolóedényen. A nagyobb földrajzi egység nevének feltüntetésére használt karakterek mérete sem magasságban, sem szélességben nem haladhatja meg az ellenőrzött eredetmegjelölés nevét alkotó karakterek méretét.
      
         A termékleírás közzétételére történő hivatkozás
      
      https://info.agriculture.gouv.fr/gedei/site/bo-agri/document_administratif-c142e23c-3854-4c0e-bdb3-97c3b983b620